**ОБРАЗЛОЖЕЊЕ**

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Предлога закона о правима корисника услуга привременог смештаја у социјалној заштити налази се у члану 69. Устава Републике Србије („Службени гласник РС”, број 98/06). Према члану 69. став 1. Устава, грађани и породице којима је неопходна друштвена помоћ ради савладавања социјалних и животних тешкоћа и стварања услова за задовољавање основних животних потреба, имају право на социјалну заштиту, чије се пружање заснива на начелима социјалне правде, хуманизма и поштовања људског достојанства.

Према члану 97. Устава, Република Србија уређује и обезбеђује: друге социјалне односе од општег интереса (тачка 8); систем у области социјалне заштите (тачка 10); као и финансирање остваривања права и дужности Републике Србије, утврђених Уставом и законом (тачка 15).

**II. РАЗЛОЗИ ЗА ДОНОШЕЊЕ ЗАКОНА**

1. Најважнији релевантни међународни документи

Најважнији међународноправни документи који се односе на поступање према корисницима услуга привременог смештаја у социјалној заштити, а нарочито особама са менталним сметњама, у мери у којој се оно регулише у овом предлогу закона, а које је Република Србија ратификовала, јесу Конвенција о заштити људских права и основних слобода из 1950. године (Европска конвенција о људским правима), усвојена под окриљем Савета Европе, Међународни пакт о грађанским и политичким правима из 1966. и Конвенција о правима особа са инвалидитетом из 2007. године, усвојени под окриљем Уједињених нација. За Предлог закона несумњиво најрелевантније су одредбе које се односе на кориснике услуга привременог смештаја у социјалној заштити, посебно привремени смештај лица се менталним сметњама у установу социјалне заштите.

У складу са Европском конвенцијм о људским правима дозвољено је ограничење права корисника услуга привременог смештаја у социјалној заштити када је то у најбољем интересу корисника, само ако је законито, а нарочито ако је поуздано утврђено да се ради о особи са душевним поремећајем, такве врсте и степена да то оправдава ограничење права корисника услуга привременог смештаја у социјалној заштити. У складу са праксом Европског суда за људска права, ограничење права корисника услуга привременог смештаја у социјалној заштити може бити неопходно не само да би корисник добио потребан третман већ и да би се обезбедила контрола и надзор над њим и да би се спречило да то лице изазове штетне последице. Међународни пакт о грађанским и политичким правима у члану 9. гарантује право на слободу и безбедност личности и забрањује арбитрарно лишење слободе, захтевајући да свако лишење слободе буде засновано на закону и спроведено у складу са законом прописаним поступком, али не одређује разлоге из којих лишење слободе може бити допуштено. Другим речима, овај пакт не забрањује лишење слободе лица са менталним сметњама, било ради лечења или да би се спречило да угрозе свој живот и здравље или живот и здравље других лица.

Конвенција о правима особа са инвалидитетом у члану 14. такође забрањује незаконито или арбитрарно лишење слободе и прописује да постојање инвалидитета никако не сме бити оправдање за лишење слободе. Она не садржи одредбу која би експлицитно забрањивала да особа са менталним сметњама буде лишена слободе ако је то неопходно да би се лечила или спречила да угрози свој или живот или здравље другог лица (што изричито дозвољава Европска конвенција о људским правима), али Комитет за права особа са инвалидитетом сматра да лишење слободе на основу инвалидитета не може бити дозвољено чак ни ако постоје додатни фактори или критеријуми који би га оправдавали, попут неспособности лица о којем је реч да расуђује и да да пристанак на смештај у одређену установу или на лечење или опасности коју то лице представља по себе или друге. Ако би се прихватило овакво тумачење Конвенције о правима особа са инвалидитетом, то би значило да за све њене потписнице које обавезује и Европска конвенција о људским правима постаје недопуштено лишење слободе „душевно поремећених лица, алкохоличара или уживалаца дрога” предвиђено у њеном члану 5. став 1. тачка е). Мало је, међутим, вероватно да су земље чланице Савета Европе које су ратификовале Конвенцију о правима особа са инвалидитетом (њих 46), а претходно и учествовале у њеном писању, сматрале да члан 14. треба тумачити на овакав начин, посебно ако се има у виду да већина земаља и даље посеже за применом члана 5. став 1. тачка е) Европске конвенције о људским правима. Уз то, ове земље су, кроз Комитет Савета Европе за биоетику, наставиле да развијају стандарде који се односе на смештај и лечење особа са менталним поремећајима без њиховог пристанка, што је резултирало Предлогом додатног протокола уз Конвенцију о људским правима и достојанству људског бића у погледу примене биологије и медицине (скраћено Конвенција о људским правима и биомедицини, тзв. Овиједо конвенција) у којем се уређују недобровољни смештај и лечење особа са менталним поремећајима. Иако овај предлог није усвојен и наишао је на критике Комитета за права особа са инвалидитетом, може се рећи да је он још један индикатор да је бар на нивоу земаља чланица Савета Европе лишење слободе лица са менталним сметњама ради њиховог лечења или спречавања опасности коју представљају по себе или друге прихваћена пракса, те да је разумно закључити да преовлађујућа већина ових држава не сматра да је такво лишење слободе забрањено чланом 14. Конвенције о правима особа са инвалидитетом.

2. Уставне одредбе

Уставом Републике Србије прописано је да је људско достојанство неприкосновено и да су сви су дужни да га поштују и штите, као и да свако има право на слободан развој личности, ако тиме не крши права других зајемчена Уставом; да је физички и психички интегритет неповредив као и да нико не може бити изложен мучењу, нечовечном или понижавајућем поступању или кажњавању, нити подвргнут медицинским или научним огледима без свог слободно датог пристанка; да свако има право на личну слободу и безбедност и да је лишење слободе допуштено само из разлога и у поступку који су предвиђени законом; да се према лицу лишеном слободе мора поступати човечно и с уважавањем достојанства његове личности, као и да је забрањено свако насиље према лицу лишеном слободе; да свако има право на заштиту свог физичког и психичког здравља; да грађани и породице којима је неопходна друштвена помоћ ради савладавања социјалних и животних тешкоћа и стварања услова за задовољавање основних животних потреба, имају право на социјалну заштиту, чије се пружање заснива на начелима социјалне правде, хуманизма и поштовања људског достојанства, као и да се у том погледу инвалидима пружа посебна заштита. Такође, одређено је да се људска и мањинска права зајемчена Уставом непосредно примењују; да се јемче, и као таква, непосредно примењују људска и мањинска права зајемчена општеприхваћеним правилима међународног права, потврђеним међународним уговорима и законима; да се одредбе о људским и мањинским правима тумаче у корист унапређења вредности демократског друштва, сагласно важећим међународним стандардима људских и мањинских права, као и пракси међународних институција које надзиру њихово спровођење. Људска и мањинска права зајемчена Уставом могу законом бити ограничена ако ограничење допушта Устав, у сврхе ради којих га Устав допушта, у обиму неопходном да се сврха ограничења задовољи у демократском друштву и без задирања у суштину зајемченог права. Пред Уставом и законом сви су једнаки, а забрањена је свака дискриминација, непосредна или посредна, по било ком основу, између осталог по основу психичког или физичког инвалидитета. Уставом је прописано и да свако има право на судску заштиту ако му је повређено или ускраћено неко људско или мањинско право зајемчено Уставом, као и право на уклањање последица које су повредом настале.

3. Република Србија у процесу придружења ЕУ

У оквиру процеса придруживања Европској унији, Република Србија је усвојила Акциони план за преговарачко поглавље 23 – Правосуђе и основна права (2016), који представља стратешки документ у области заштите и унапређења људских права, са дефинисаним јавним политикама и унапређеним спровођењем, координацијом, роковима и финансирањем реформи.

Приликом израде овог акционог плана узета је у обзир препорука из Извештаја о скринингу да треба усвојити закон намењен заштити лица са менталним сметњама у институцијама социјалне заштите. У оквиру актвности 3.6.1.26. планирано је доношење овог закона, а као носилац активности одређено је министрство надлежно за послове социјалне заштите.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА**

**И ПОЈЕДИНАЧНИХ РЕШЕЊА**

ОСНОВНЕ ОДРЕДБЕ (чл. 1–4. Предлога закона)

**У члану 1.** Предлога закона одређен је предмет Предлога закона тако што је речено да се oвим законом уређује начин остваривања права корисника услуга привременог смештаја у социјалној заштити, као и права корисника услуга привременог смештаја у установама социјалне заштите које су у процесу деинституционалзације, начела, поступак смештаја, поступак припреме корисника за живот у заједници смештених у установама у процесу деинституционалзације, заштита од злостављања, експлоатације и занемаривања, као и друга права и обавезе корисника приликом коришћења услуга привременог смештаја до обезбеђивања услова за живот у заједници, начини поступања у инцидентним ситуацијама непосредне опасности по живот или безбедност корисника или других лица.

**Члан 2.** Предлога закона усмерен је ка унапређењу положајa корисника услуга привременог смештаја, кроз процес очувања квалитета живота и потенцијала корисника, развоја и припреме корисника за живот у заједници, без дискриминације, под равноправним условима уз активно, ефективно и информисано учешће корисника услуга социјалне заштите, као и особа од поверења које им пружају подршку у доношењу одлука, у складу са приступом заснованим на људским правима.

Остваривање права корисника услуга привременог смештаја у социјалнoj заштити подразумева континуирано оспособљавање корисника за самосталан живот и пуно и равноправно учешће у друштву и остваривање социјалне инклузије и кроз процес деинституционализације и усмерено је на оснаживање корисника у циљу очувања и развоја потенцијала, као и дугорочно напуштање привременог смештаја и укљученост у локалну заједницу уз коришћење услуга у заједници.

**Према члану 3**. Предлога закона сви појмови у овом закону употребљени у граматичком мушком роду подразумевају природни мушки и женски род лица на која се односе.

**Чланом 4**. Предлога закона дефинисано је значење следећих појмова: 1) „услуге привременог смештаја” (у даљем тексту: смештаја) означавају привремени смештај кроз услуге социјалне заштите: домски смештај, предах смешај, смештај у прихватилиште, као и друге врсте смештаја, осим смештаја у другу породицу, у складу са законом којим се уређује социјална заштита; 2) „установа социјалне заштите” означава облик организовања у коме је организација социјалне заштите основана за обављање делатности социјалне заштите, односно пружања услуге привременог смештаја у области социјалне заштите, у складу са прописима који уређују социјалну заштиту (у даљем тексту: установа); 3) „лиценцирани пружалац услуге привременог смештаја” је пружалац услуга социјалне заштите који је добио лиценцу за пружање те услуге у смислу прописа у социјалној заштити (у даљем тексту: пружалац услуге); 4) „корисник услуге привременог смештаја” (у даљем тексту: корисник) је дете или млада особа, или одрасло или старије лице које у складу са законом којим је уређена социјална заштита користи одређену услугу смештаја у установи социјалне заштите, односно код лиценцираног пружаоца те услуге; 5) „информисани пристанак” је пристанак корисника дат на основу претходно добијених релевантних информација у разумљивом и приступачном облику о условима и садржају услуге социјалне заштите од стране надлежног центра за социјални рад, односно лиценцираног пружаоца услуге; 6) „инцидентна ситуација” је околност или догађај који настаје за време пружања услуге или у вези са њом која је могла проузроковати, или је већ проузроковала ненамерну или неочекивану штету и угроженост живота и здравља или безбедност корисника или других лица; 7) „деинституционализација” је процес усмерен ка превенцији смештаја у институције социјалне заштите и припрему корисника услуге привременог смештаја за повратак у природно окружење, што се остварује кроз развој услуга у заједници, њихово одрживо финансирање, поштовање права корисника на властити избор и учешће у процесима доношења одлука; 8) „члан уже породице” у смислу овог закона је: брачни партнер, ванбрачни партнер, деца, браћа, сестре, родитељи, бабе, деде, усвојеник и усвојитељ. Чланом уже породице, у смислу овог закона, сматраће се и сродници у правој линији до трећег степена сродства и сродници у побочној линији до другог степена сродства под условом да живе у заједничком домаћинству са корисником; 9) „особа од поверења” је члан уже породице, пуномоћник или друго лице које корисник може одабрати приликом доласка на привремени смештај у установу социјалне заштите, односно код лиценцираног пружаоца услуге привременог смештаја, која кориснику пружа различите врсте подршке по избору и на основу воље корисника, без права доношења одлука у име корисника, а коју корисник може променити у било ком тренутку својом слободном вољом.

НАЧЕЛА (чл. 5–9. Предлога закона)

**Чланом 5.** Предлога закона дефинисано је начело недискриминације корисника, а према њему oствавривање права корисника омогућено је без дискриминације по основу расе, боје коже, предака, националне припадности или етничког порекла, пола, рода, родног идентитета, сексуалне оријентације, полних карактеристика, језика, држављанства, националне припадности, верског, политичког или другог уверења, образовања, правног или социјалног статуса, рођења, генетских особености, брачног и породичног статуса, имовног стања, старосног доба, изгледа, чланства у политичким, синдикалним и другим организацијама, физичког или менталног инвалидитета, менталних сметњи, других здравствених стања, осуђиваности или било којег другог личног својства. Деинституционализација корисника смештаја укључујући и превенцију смештаја у институције социјалне заштите, као и припрема корисника за повратак у природно окружење и самостални живот укључује, без дискриминације, све кориснике, без обзира на тип и степен подршке, узраст или друго лично својство.

**Чланом 6.** Предлога закона дефинисано је начелопоштовања интегритета, достојанства и аутономије корисника, којим је одређено да корисник има право да користи услугу смештаја уз поштовање његовог физичког и психичког интегритета, достојанства, аутономије, као и уважавања његових етничких, културних и религијских убеђења, у складу са зајемченим људским правима и слободама.

**Члан 7.** Предлога закона дефинише начело пружања услуге смештаја у складу са вољом и најбољим интересом корисника, а према њему услуге смештаја у процесу деинституционализације пружају се у складу са најбољим интересом детета, а код пунолетних особа у складу са вољом и жељама корисника уз поштовање достојанства и примену начела одлучивања без или уз подршку, у складу са капацитетима и проценом потреба корисника, уз уважавање његовог животног циклуса, етничког и културног порекла, животних навика, развојних и других потреба у свакодневном и другом животном функционисању.

**Члан 8.** Предлога закона говори о начелу нужности и сразмерности ограничавања права корисника у инцидентним ситуацијама, према коме права корисника установљена Уставом, овим или другим законом, односно на закону заснованом пропису неће бити ограничавана. Изузетно, у случају нужности спречавања угрожавања живота или безбедности корисника или других лица или повреде права других лица, мере које се предузимају биће сразмерне отклањању опасности која је наступила, у складу са овим законом.

**Члан 9.** Предлога закона говори о начелу јавности рада установе, односно пружаоца услуга, а према коме установа, односно пружалац услуге смештаја обезбеђује кориснику, законском заступнику малолетног корисника, изабраној особи од поверења која кориснику обезбеђује подршку, као и члановима уже породице корисника информације о делокругу рада, услугама које обезбеђује, кућном реду и правилима понашања запослених, као и о правима и обавезама корисника током трајања услуге смештаја, укључујући и могућност свакодневне, несметане комуникације са спољним светом и слободног подношења приговора и/или притужбе на услугу смештаја или жалбе на одлуку о смештају. Установа, односно пружалац услуге је дужан да кориснику пренесе информације на разумљив и приступачан начин, што осим прилагођавања текста може подразумевати и друге начине информативне приступачности.

ПОСТУПАК СМЕШТАЈА (чл. 10–20. Предлога закона)

У овом делу Предлога закона садржане су одредбе којима се на јасан начин прописује поступак привременог смештаја у социјалној заштити, уз пристанак корисника.

**Члан 10.** Предлога закона одређује разлоге смештаја, а према њему смештај као облик привремене заштите обезбеђује се првенствено пунолетном кориснику коме се не може обезбедити останак у сопственом дому, породици или услуге подршке за самосталан живот, у смислу закона којим је уређена социјална заштита, уз пуно поштовање воље и жеље корисника изражене у форми информисаног пристанка, док се не створе услови за смештај у мање рестриктивном окружењу или у процесу деинституционализације. Смештај малолетног корисника заснива се на принципу најбољег интереса и пуног развоја детета у породичном окружењу. Смештај малолетног корисника може се обезбедити изузетно, ако за то постоје нарочито оправдани разлози, у ком случају смештај престаје када се створе услови за алтернативни, ванинституционални смештај. Смештај се не може реализовати за потенцијалног корисника који има акутно обољење или акутизацију хроничног обољења које захтева хоспитализацију. Надлежни центар за социјални рад, односно пружалац услуге одлучује о коришћењу услуге смештаја на захтев корисника, законског заступника малолетног корисника, уз сагласност корисника израженој у форми информисаног пристанка. Приликом одлучивања о смештају корисника, уз информисани пристанак пунолетног корисника, законског заступника малолетног корисника, када надлежни центар за социјални рад доноси одлуку, дужан је да испита све могућности подршке за корисника, коришћењем дневних услуга у заједници, услуга подршке за самостални живот или коришћењем других услуга ванинституционалне подршке или заштите. Индивидуални план услуге, у чијем доношењу учествује корисник, обавезно садржи и план завршетка коришћења услуге смештаја и повратка корисника у заједницу уз обезбеђивање услуга подршке за пуну интеграцију у породицу и инклузију у заједници кроз процес деинституционализације.

**Чланом 11.** Предлога законапрописане су врсте и сврха смештаја, према коме домски смештај је привремен и обезбеђује кориснику становање и задовољење основних животних потреба, здравствену заштиту, психосоцијалну стручну подршку и развој социјалних вештина и очување потенцијала, приступ образовању и друге видове подршке у сврху припреме за његов повратак у биолошку породицу, одлазак у другу породицу, односно његову припрему за самосталан или живот у заједници уз подршку, у складу с породичним ресурсима, његовим потребама и најбољим интересом детета, односно слободно израженом вољом и жељом корисника у оквиру процеса деинституционализације и уз употребу услуга подршке из закона који уређује социјалну заштиту. Предах смештај jе краткорочни и повремени смештај који се обезбеђује као дневни, викенд или вишедневни смештај, у сврху подршке кориснику и његовој породици у одржавању и побољшању квалитета живота, с циљем његовог останка у породици. Смештај у прихватилиште је краткотрајан смештај у сврху осигурања безбедности и изналажења одрживих решења за кризне ситуације.

**Чланом 12.** Предлога закона прописано је да се смештај обезбеђује изузетно, на ограничени временски рок, уз информисани пристанак пунолетног корисника, односно законског заступника малолетног корисника када кориснику није могуће обезбедити останак у породици, услуге у заједници или породични смештај и неопходна му је друштвена помоћ и подршка система социјалне заштите, док се не створе услови за престанак смештаја, уз обавезу надлежног органа да континуирано процењује услове за излазак из институционалног смештаја у породично или друго мање рестриктивно окружење. Информисани пристанак даје се лично, у писменој форми или у другој форми која је прилагођена кориснику. Смештај се пружа кориснику тако да обезбеђује припрему за његов повратак у биолошку породицу и у природно окружење, одлазак у другу породицу, односно његову припрему за самосталан живот, у складу с породичним ресурсима и његовим потребама.

**Члан 13.** Предлога закона односи се на временско ограничење смештаја према коме смештај не може бити одређен на период дужи од 12 месеци за пунолетна лица, односно шест месеци за малолетна лица. По истеку тог рока смештај може бити продужен уз детаљно образложење, у складу са чланом 17. Предлога закона.

**Члан 14.** Предлога закона односи се на права корисника који, без обзира на степен пословне способности, односно законски заступник малолетног детета, има право да од установе, односно пружаоца услуге благовремено добије обавештење које му је потребно како би донео одлуку да пристане или не пристане на смештај, и то о: трајању смештаја у установи, као и периодичним преиспитивањима потреба за останком и даљим смештајем у установи; програмским активностима услуга смештаја; правилима понашања и организације живота у установи односно код пружаоца услуге, укључујући и начине и могућности остваривања комуникације са спољним светом; обавези поштовања правила понашања и организације живота у установи, односно код пружаоца услуге; праву на подношење притужбе и приговора на квалитет заштите и квалитет пружања услуге; праву на повлачење пристанка на смештај у сваком тренутку; праву на избор особе од поверења; последицама непоштовања правила понашања у установи, односно код пружаоца услуге. Када центар за социјали рад покреће поступак смештаја дужан је да пре покретања поступка пунолетног корисника, без обзира на степен пословне способности, односно законског заступника малолетног корисника, на разумљив и приступачан начин, поред обавештења које му је потребно да би донео одлуку, упозна и са: могућностима коришћења дневних услуга у заједници, услуга подршке за самостални живот или коришћењем других облика ванинституционалне подршке или заштите; правом установе, односно пружаоца услуге да предложи надлежном центру за социјални рад престанак смештаја услед непоштовања правила понашања и организације живота код пружаоца услуге.

**Чланом 15.** Предлога закона прописује се да Изјаву о пристанку на смештај пред надлежним центром за социјални рад, односно пружаоцем услуге, пунолетни корисник, без обзира на степен пословне способности, односно законски заступник малолетног корисника, даје слободно и лично, у писменој форми или у другој одговарајућoј форми која је прилагођена кориснику, након што су му пружене све информације потребне за давање пристанка. Пунолетни корисник без, обзира на степен пословне способности, односно законски заступник малолетног корисника, има право да изјаву о пристанку на смештај измени или повуче у било ком тренутку слободно израженом личном вољом. Корисник има право да приликом давања изјаве користи подршку особе од поверења или другу подршку, у складу са сопственим жељама и избором. На питања која нису регулисана овим законом, примењују се одредбе закона којим се уређује општи управни поступак.

**Чланом 16.** Предлога закона прописано је да корисник има право приликом давања изјаве о пристанку на смештај или касније, да својом слободном вољом изабере особу од поверења која кориснику обезбеђује различите врсте подршке, без права доношења одлука у име корисника. Особа од поверења може бити члан уже породице, пуномоћник или друго лице које корисник може самостално одабрати. Корисник даје слободно изражену изјаву у писменој или другој приступачној форми о избору особе од поверења пред надлежним центром за социјални рад, односно пружаоцем услуге, о чему се обавезно сачињава записник. Корисник може својом слободном вољом у било ком тренутку променити избор особе од поверења. Надлежни орган старатељства прати поступање особе од поверења у погледу заштите права корисника.

**Чланом 17.** Предлога закона прописано је да се одлука центра за социјални рад о коришћењу смештаја се детаљно преиспитује у роковима који не могу бити дужи од шест месеци за малолетна лица, односно 12 месеци за пунолетна лица, уз обавезу процене услова за обезбеђивање мање рестриктивног облика смештаја у породичном окружењу или ван институције, у складу са начелом деинституционализације.

Одлука којом се продужава услуга смештаја мора садржати временски период на који се односи, а који не може бити дужи од шест месеци за малолетна лица, односно 12 месеци за пунолетна лица, као и детаљно образложење оправданости продужавања смештаја у установи.

**Чланом 18.** Предлога закона уређен је престанак смештаја. Коришћење услуге кориснику престаје одлуком надлежног центра за социјални рад, односно пружаоца услуге.

Надлежни центар за социјални рад, односно пружалац услуге, доноси одлуку о престанку коришћења услуге смештаја: када је обезбеђена подршка за живот у заједници, смрћу корисника услуге смештаја, на захтев корисника без обзира на степен пословне способности, односно законског заступника малолетног корисника, повлачењем информисаног пристанка на смештај. Кориснику може престати коришћење услуге смештаја и на образложени предлог пружаоца услуге, када је о смештају одлучивао надлежни центар за социјални рад, у случајевима повреде правила понашања и организације живота код пружаоца услуге, прописаних општим актима пружаоца услуге, у складу са законом. У случају доношења одлуке о престанку коришћења услуге смештаја центар за социјални рад је дужан да обезбеди смештај код другог пружаоца услуге, уз информисани пристанак корисника.

**Чланом 19.** Предлога закона прописана је да жалбу на одлуку о коришћењу, продужењу, односно престанку коришћења услуге смештаја може поднети пунолетни корисник лично, без обзира на степен пословне способности, односно законски заступник малолетног корисника, у складу са законом. О жалби на одлуку о коришћењу услуге смештаја, односно престанку коришћења услуге смештаја, када је о коришћењу услуге смештаја одлучивао центар за социјални рад, решава министар надлежан за социјалну заштиту, покрајински орган управе надлежан за социјалну заштиту када је о коришћења услуге смештаја одлучивао центар за социјални рад са територије Атономне покрајине Војводине, градска управа града Београда када је о коришћења услуге смештаја одлучивао центар за социјални рад са територије града Београда, у складу са законом којим се уређује социјална заштита. На питања која нису регулисана овим законом, примењују одредбе закона којим се уређује општи управни поступак.

ЗАШТИТА ОД ЗЛОСТАВЉАЊА, ЕКСПЛОАТАЦИЈЕ И ЗАНЕМАРИВАЊА

(чл. 20–23. Предлога закона)

**Чланом 20.** Предлога закона прописано је да је у установи, односно код пружаоца услуга забрањен сваки облик насиља над корисником, физичко, емоционално и сексуално злостављање, искоришћавање корисника, злоупотреба поверења или моћи у односу на корисника, занемаривање корисника и друга поступања која нарушавају здравље, достојанство и развој корисника. Превенција свих облика експлоатације, насиља и злостављања подразумева, између осталог, одговарајући облик подршке у складу са инвалидитетом, родом и старосном доби корисника, укључујући пружање информација и едукације како избећи, препознати и пријавити појаву насиља и злостављања. У установи социјалне заштите, односно код пружаоца услуга забрањено је занемаривање корисника. Занемаривање је немар или пропуст запосленог да, с обзиром на стандарде услуге, правила струке, етичке стандарде, односно правила свог посла, обезбеди адекватно задовољавање егзистенцијалних потреба, исхране, смештаја, здравствене заштите образовања, рекреације и безбедних животних услова, психо-социјалних и духовних потреба. Занемаривање обухвата и пропуст у обављању правилног надзора и заштите корисника од повређивања и самоповређивања. Корисник има право на заштиту од сваког вида мучења и другог окрутног, нечовечног или понижавајућег поступања или кажњавања. Стручни радници, стручни сарадници, здравствени радници, сарадници и друга лица ангажована у установи, односно код пружаоца услуге дужни су да се старају да корисник не буде злостављан од стране других корисника, запослених у установи, односно код пружаоца услуге или трећих лица и дужни су да то пријаве одговорном лицу и надлежним органима. Корисник има право да оствари комуникацију са особом од поверења у сваком тренутку када осети ризик од злостављања, насиља, занемаривања. Установа социјалне заштите, односно пружалац услуге, дужни су да образују функционалан и приступачан тим за спречавање насиља, у складу са законом, односно на закону заснованом пропису.

**Чланом 21**. Предлога закона прописана је заштита од родно заснованог насиља и заштита репродуктивног здравља девојчица и жена.Забрањује се сваки облик насиља према девојчицама и женама на смештају у установи, односно код пружаоца услуге, а нарочито преглед и третман без пристанка, присилна контрацепција и прекид трудноће, у складу са законом. Установа, односно пружалац услуге дужан је да: благовремено, на разумљив и приступачан начин, упозна и едукује девојчице и жене на смештају како избећи, препознати и пријавити појаву насиља и злостављања према девојчицама и женама; обезбеди подршку жртвама родно заснованог насиља; обезбеди приступ савотовању у вези са репродуктивним здрављем. Стручни радници, стручни сарадници, здравствени радници, сарадници и друга лица ангажована у установи, односно код пружаоца услуге дужни су да пријаве сваки вид насиља према девојчицама и женама на смештају за које сазнају у вршењу послова из своје надлежности, односно у обављању своје делатности надлежној полицијској управи или јавном тужилаштву. Установа, односно пружалац услуге, дужни су да обавесте надлежни центар за социјални рад о појави сваког облика насиља према девојчицама и женама на смештају, у складу са позитивним прописима. Полицијска управа и јавно тужилаштво дужни су да обавесте надлежни центар за социјални рад о пријављеном насиљу.

**Чланом 22.** Предлога закона прописано је да корисник има право на обезбеђивање и доступност здравствене заштитe, у складу са законом. Пружање здравствене заштите може затражити и сам корисник, односно законски заступник малолетног корисника. Ако корисник има повреде, тврди да је злостављан или друго лице указује на то да је корисник злостављан, запослени одговоран за корисника, његов непосредни руководилац и директор установе, односно руководилац пружаоца услуге, дужни су да: без одлагања кориснику обезбеде одговарајући лекарски преглед; евидентирају све повреде корисника и механизме настанка повреде; забележе све предузете радње у досијеу корисника; обавесте полицију, јавног тужиоца, надлежни центар за социјални рад, члана његове уже породице, изабрану особу од поверења, законског заступника, министарство надлежно за социјалну заштиту и Заштитника грађана, ако у радњи или пропуштању којим су доведени у опасност живот или здравље корисника постоји основана сумња на постојање кривичног дела.

**Чланом 23.** Предлога закона прописано је да у случају злостављања или занемаривања, као и у случају другог догађаја ризичног за безбедност и здравље корисника, запослени задужен за корисника, његов непосредни руководилац и директор установе, односно руководилац пружаоца услуге, дужни су да провере безбедност и потребу за пружањем здравствене заштите другим корисницима, ради предузмања одговарајућих и правовремених мера заштите.

ПРАВА И ОБАВЕЗЕ КОРИСНИКА ПРИЛИКОМ КОРИШЋЕЊА УСЛУГЕ СМЕШТАЈА (чл. 24–37. Предлога закона)

**Чланом 24.** Предлога закона прописано је да корисник смештаја има право на остваривање грађанских, политичких, економских, социјалних, културних и других права, у складу са Уставом, законом и ратификованим међународним уговором.

**Чланом 25.** Предлога закона уређена су питања обавештавања корисника о свим релевантним питањима која се тичу смештаја. Корисник услуге смештаја има право да од стране установе, односно пружаоца услуге благовремено, на одговарајући, прописани, разумљив и прилагођен начин~~,~~ добије обавештење о: идентитету и професионалном статусу стручних радника, стручних сарадника, здравствених радника и сарадника који учествују у пружању услуге; условима, ризицима и правним последицама смештаја; својим правима и обавезама, као и да буде поучен о начину остваривања права, укључујући и поступке подношења жалбе, приговора и притужбе; свим питањима и свим подацима који су од значаја за корисника и за пружање услуге смештаја.

**Чланом 26.** Предлога закона прописано је учешће у доношењу одлука, тј. операционализован је принцип партиципације корисника у пружању услуге социјалне заштите, из закона којим је уређена социјална заштита. Корисник смештаја има право да учествује у процени свог стања и потреба и у одлучивању о томе да ли ће прихватити одређене активности предвиђене индивидуалним планом пружања услуге, као и да благовремено добије сва обавештења која су му за то потребна, укључујући и опис, циљ и корист од предложених активности као и обавештења о расположивим алтернативним активностима и друга обавештења од значаја за пружање услуге на разумљив начин и у приступачној форми, без обзира на степен пословне способности.

Корисник има право да, уз употребу неопходних механизама подршке (прилагођавање информација, употребу алтернативних видова комуникације, саветовање са особом од поверења, члановима породице као помоћ у тумачењу воље и жеља корисника, фирмирање тима за доношење одлука), активно учествује у планирању и спровођењу активности и мера приликом пружања услуге смештаја, без обзира на степен пословне способности.

**Члан 27.** Предлога закона уређује приватност корисника. Корисник смештаја има право на приватност приликом пружања услуге смештаја, у складу са најбољим интересом детета, односно вољом пунолетне особе. Не сматра се нарушавање права на приватност тражење података о личности, личним својствима и другим питањима, чије је прибављање неопходно за пружање услуге смештаја, у складу са овим законом, који се прикупљају у сврху планирања и пружања услуге смештаја, као и предузимање радњи у вези са тим. Корисници имају право да, у зависности од пола и старосне доби, буду смештени и спавају у одвојеним просторијама.

**Чл. 28-31.** Предлога закона прописана суправа и обавезе корисника приликом коришћења услуге смештаја. Корисник смештаја има право на слободно време, породични живот, информисање и комуникацију и обавеу поштовања правила понашања и организације живота код пружаоца услуге.

Корисник има право да буде укључен у радно-окупационе, културно-забавне и рекреативне активности, у складу са вољом и својим интересовањима.

Корисник има право на контакте са члановима породице и другим лицима без ограничења, у складу са законом и правилима понашања и организације живота код пружаоца услуге, да прима посете у просторијама установе, односно пружаоца услуге и иде у посете изван простора установе, односно пружаоца услуге, изузев ако је суд одредио меру заштите којом се привремено забрањује или ограничава одржавање контакта са члановима породице и другим лицима.

Контакте у оквиру установе, односно пружаоца услуге остварује се на начин којим се не угрожава приватност других корисника.

Корисник има право да: о свом трошку шаље и прима, уз пуну приватност, без надзора и ограничења, пошту, пакете, новине и да телефонира; прати радио и телевизијске програме; користи своје информационо-комуникационе уређаје (рачунар, таблет, паметни телефон и сл.); учествује на семинарима, обукама и инфо-сесијама које организују релевантне институције и организације цивилног друшта, на тему оснаживања корисника, промовисања и заштите људских права, припреме за самостални живот и укљученост у локалну заједницуу оквиру процеса деинституционализације; у погледу подношења притужбе или приговора, обавља поверљиву и слободну комуникацију.

Информисаним пристанком на услугу смештаја корисник се обавезује да поштује правила понашања и организације живота код пружаоца услуге прописана општим актима пружаоца услуге (правила о кућном реду и друга правила). Ако корисник не поштује правила у мери да угрожава права, интегритет, интересе, живот, безбедност и здравље осталих корисника, запослених или других лица, пружалац услуге може одлучити о престанку смештаја, односно надлежном центру за социјални рад поднети образложени предлог, када је центар за социјални рад одлучивао о смештају, да кориснику престане услуга смештаја код тог пружаоца услуге.

Установа, односно пружалац услуге је дужан да корисника благовремено упозна са правилима, као и са последицама непоштовања ових правила на приступачан и разумљив начин.

**Чл. 32–33.** Предлога закона прописана суправа на притужбу и приговор, као и поступање по притужби и приговору.

Корисник, особа од поверења, или члан његове уже породице који сматра да пружалац услуге крши права корисника, односно није задовољан квалитетом пружања услуге, поступком или понашањем пружаоца услуге или другог лица, може поднети притужбу одговорном лицу у установи, односно код пружаоца услуге, надлежном центру за социјални рад и другим надлежним органима, у складу са законом и прописима донетим на основу закона.

Корисник који поднесе притужбу биће заштићен од било каквих негативних последица услед подношења притужбе у складу са законом. У одлуци о притужби утврђује се да ли постоји повреда правила поступања установе, односно пружаоца услуге или понашања запосленог.

Ако је утврђено да постоји повреда, у одлуци се наводи појединачна мера која ће бити предузета ради њеног исправљања у конкретном случају који се односи на подносиоца притужбе. Корисник, особа од поверења, члан његове уже породице или законски заступник малолетног корисника могу, ако нису задовољни одговором на притужбу, односно информацијом о планираним и предузетим мерама поводом притужбе, поднети приговор органу надлежном за вршење инспекцијског надзора, у року прописаном законом којим се уређује општи управни поступак.

Ако приликом испитивања притужбе, одговорно лице установи постојање елемената одговорности за кривична дела, дужан је да предузме радње на које је обавезан и овлашћен у складу са важећим прописима.

Пунолетни корисник, без обзира на степен пословне способности, особа од поверења, члан његове уже породице или законски заступник малолетног корисника могу да изјаве приговор због начина пружања услуга смештај, а ако не може да се изјави друго правно средство у управном поступку.

Приговор се изјављује одговорном лицу установе, односно пружаоца услуге на чије се поступање односи, који и одлучује о приговору.

Решењем којим се усваја приговор налаже се предузимање законом одређених мера ради отклањања недостатака у пружању услуга смештаја, ако је приговор изјављен због начина пружања услуга смештаја.

Орган надлежан за вршење инспекцијског надзора дужан је да спроведе поступак по приговору, у складу са законом.

На питања која нису регулисана овим законом, примењују одредбе закона којим се уређује општи управни поступак.

ПОСТУПАЊЕ У ИНЦИДЕНТНИМ СИТУАЦИЈАМА (Чл. 34–37.Предлога закона)

**Чл. 34–37.** Предлога законапрописано је поступање у инцидентним ситуацијама.

Стручни радници, стручни сарадници, здравствени радници, сарадници и друга ангажована лица у установи, односно код пружаоца услуге дужни су да организују пружање услуге смештаја на начин којим се неће ограничавати права и слободе корисника. У случају нужности спречавања угрожавања живота или безбедности корисника или других лица или повреде права других лица, мере које се предузимају морају бити сразмерне отклањању опасности која је наступила, у складу са овим законом.

Начин и ближе услове поступања установе, односно пружаоца услуге у инцидентним ситуацијама прописује министар надлежан за социјалну заштиту.

Забрањена је примена свих мера принуде и третмана без пристанка корисника, односно законског заступника малолетника. Посебно се забрањује коришћење мере ограничавања кретања и издвајања корисника у посебно опремљену просторију.

Ако стручни радник, стручни сарадник, здравствени радник, сарадник или друго лице ангажовано у установи, односно код пружаоца услуге не може само да отклони непосредну опасност по живот или безбедност корисника изазвану понашањем корисника, запосленог или другог лица дужно је да одмах, без одлагања, када уочи опасност затражи помоћ других надлежних органа и о томе одмах обавести директора установе, односно руководиоца пружаоца услуге.

Установа, односно пружалац услуге је дужан да о инцидентној ситуацији која може довести или је довела до непосредног угрожавања живота или безбедности корисника и запослених без одлагања сачини службену белешку и обавести министарство надлежно за социјалну заштиту.

МЕХАНИЗАМ КОНТРОЛЕ КВАЛИТЕТА УСЛУГЕ

(члан 38. Предлога закона)

**Чланом 38.** Предлога законапрописују се да надзор над применом одредаба овог закона врши министарство надлежно за социјалну заштиту, с тим што надзор над радом здравствених радника у установи, односно код пружаоца услуге врши министарство надлежно за послове здравља. Инспекцијски надзор у установама за смештај у процесу деинституционализације вршиће се по могућности једном годишње. Независни механизам овлашћен за контролу успостављања квалитета пружања услуга и заштите права корисника врше независни државни органи за заштиту права грађна и заштиту равноправности. У сарадњи са министарством надлежним за социјалну заштиту, независни мониторинг над применама одредаба овог закона, обезбедиће се и организацијама цивилног друштва које се баве заштитом људских прва. Организације цивилног друштва имају обавезу да о налазима из независног мониторинга известе министарство надлежно за социјалну заштиту у року од 60 дана од дана обављеног независног мониторинга.

КАЗНЕНЕ ОДРЕДБЕ

(члан 39. Предлога закона)

**Чланом 39.** Предлога законапрописују се казне. Новчаном казном за прекршај од 100.000 до 2.000.000 динара казниће се установа, односно пружалац услуге смештаја, услед:

1) поступања у заштити корисника супротно одредбама чл. 20–23. овог закона;

2) поступања у инцидентним ситуацијама супротно одредбама чл. 34–37. овог закона;

За прекршај из става 1. овог члана казниће се и одговорно лице установе, односно пружаоца услуге смештаја новчаном казном од 5.000 до 150.000 динара.

ДОНОШЕЊЕ ПОДЗАКОНСКОГ АКТА И СТУПАЊЕ НА СНАГУ

(Чл. 40–41.Предлога закона)

**Чланом 40.** Предлога закона прописује се доношење подзаконског акта за спровођење овог закона у року од девет месеци од дана ступања на снагу овог закона.

**Чланом 41.** Предлога законапрописује се ступање на снагу прописа.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити средства у буџету Републике Србије за 2021, 2022. и 2023. годину.

Овим законом уређују се права корисника услуга привременог смештаја у социјалној заштити, који се налазе на смештају код лиценцираног пружаоца те услуге, односно установи социјалне заштите чији је оснивач Република Србија и аутономна покрајина и чији рад се финансира из буџета Република Србија по основу Закона о социјалној заштити („Службени гласник РС”, број 24/11).